**Tisztelt Felhasználó!**

A szakképzésről szóló 2011. évi CLXXXVII. törvény (Szt.) 2013. január 1-jével módosult, az új rendelkezések az egyes szakképzési és felnőttképzési tárgyú törvények módosításáról szóló2012. évi CCXV. törvényben jelentek meg. A törvényi előírásoknak megfelelően, valamint a szakképzésben érintett szereplők javaslatainak figyelembevételével került sor a Tanulószerződés sablonjának átalakítására. A leglényegesebb változások a következőek:

* A törvényi előírásoknak megfelelően a Tanulószerződés megkötése csak a szintvizsga-kötelezettség, illetve a vizsga eredményének ellenőrzését követően lehetséges (egyfelől, mert az új törvény előírja a szintvizsgát az érettségivel nem rendelkező, nappali rendszerű képzésben tanulók számára, másfelől, mert a szakiskolai képzésben 10-11. évfolyamon gyakorlati képzésre a szintvizsga teljesítéséig kizárólag tanműhelyben kerülhet sor – a részletes jogszabályi hivatkozást lásd lejjebb). Ezen kötelezettség ellenőrzése a kamara feladata, azonban több tényező együttes vizsgálata szükséges, ezért kérjük majd a Tanulószerződésben **az évfolyam megadását** a Felektől.
* A fent említett rendelkezés miatt a kamara köteles ellenőrizni, hogy a képzőhely gyakorlati képzési célt szolgáló tanműhely-e, de a jogszabály előírásának megfelelően a Tanulószerződésben azt is fel kell tüntetni a gyakorlati képzést folytató szervezet (a továbbiakban Szervezet) adatai között, ha nem tanműhely (ennek kritériumait lásd az Szt. 2 § 50. pontjában), azonban **kizárólag gyakorlati képzési célt szolgál**.
* A tanulószerződéses tanuló pénzbeli juttatását a tanuló részére csak banki átutalással vagy a fizetési számlára történő befizetéssel lehet teljesíteni. Ezért kérjük a Tanulószerződésben a tanuló vagy (amennyiben a tanuló nem rendelkezik saját fizetési számlával) törvényes képviselője **bankszámlaszámának megadását**.

**Útmutató a „Tanulószerződés” minta kitöltéséhez**

1. Kérjük, hogy figyelmesen olvassa végig a sablont, a jelen útmutatót, valamint a kapcsolódó jogszabályokat, elsősorban az új szakképzési és a szakképzési hozzájárulásról szóló törvényeket, továbbá a 280/2011. kormányrendeletet. A korábbiakhoz képest jelentős változásokat fog tapasztalni. Értelmezésükhöz a területileg illetékes kamara készséggel nyújt segítséget.

(A területi kereskedelmi és iparkamarák elérhetőségeit megtalálja a <http://www.mkik.hu/index.php?id=71> oldalon.)

1. Mivel törvényi előírás, a megkötött tanulószerződés 4 eredeti példányát 5 munkanapon belül meg kell küldeni a területileg illetékes kamarának. A **fejlécben** szereplő mondat ennek fontosságát hangsúlyozza. Előre is köszönjük a törvény által előírt határidő betartását.
2. **A keretes részt a kamara munkatársa tölti ki, a következő magyarázat a Szervezetre nem vonatkozik!**

Az Szt. 48. §. (1) e) pontja azt írja elő, hogy a TSZ-nek tartalmaznia kell, hogy „a gyakorlati képzés helye kizárólag gyakorlati képzési célt szolgál-e”. A keretben szereplő kibővített kérdésre (A képzőhely kizárólag gyakorlati képzési célt szolgáló tanműhely-e?) azért van szükség, mert a 26. § (1) bekezdése kiköti, hogy „A szakiskolai képzésben a kilencedik évfolyamon a szakmai gyakorlati képzést – az összefüggő szakmai gyakorlat kivételével – a szakképző iskolában vagy a gyakorlati képzés folytatására jogosult szervezet kizárólag gyakorlati képzési célt szolgáló tanműhelyében kell megszervezni.”

A kamara – a törvényi előírásoknak való megfelelés keretében – ellenőrzi a tanuló **egészségügyi alkalmassági vizsgálatának és a pályaalkalmassági vizsgálatnak** meglétét, illetve annak eredményét. Annak érdekében, hogy mentesítsük a gazdálkodó szervezetet, a vonatkozó adatokat a kamara tölti ki, az iskolától kapott igazolás alapján. A pályaalkalmassági minden új tanulószerződés esetén kötelező, amennyiben ezt a szakképesítésre vonatkozó jogszabály (pl. SZVK-rendelet) előírja. A tanulószerződést a kamara csak akkor jegyzi ellen, ha a szükséges vizsgálatok eredménye pozitív, tehát a tanuló alkalmasnak minősül.

A **szintvizsga kötelezettségét, illetve eredményességét** is ellenőrizni kell, különös tekintettel arra, hogy e területen is változást hoz az új törvény, mely előírja:

a) 28. § (4): „Szintvizsgát annak a szakiskolai tanulónak kötelező tennie, aki nappali rendszerű oktatásban vagy a nappali oktatás munkarendje szerint szervezett felnőttoktatásban vesz részt a szakmai képzésben és nem rendelkezik érettségi végzettséggel.”\*

b) 28. § (3): „…A szakiskolai tanuló szakmai gyakorlati képzésére […] a tizedik-tizenegyedik évfolyamon a szintvizsga teljesítéséig kizárólag a szakképző iskolában vagy a gyakorlati képzés folytatására jogosult szervezet kizárólag gyakorlati képzési célt szolgáló tanműhelyében kerülhet sor.”

\*érettségivel rendelkező szakiskolai tanuló akkor nem mentesül ez alól, ha a 2012. szeptember 1-jén indult tanévben 2+2-es, illetve előrehozott 3 éves képzésben érettségire épülő szakma tanulását kezdte, és azt az szvk-ja előírja.

1. Az **1. pont** táblázatában a **Felekre vonatkozó részeket** kérjük hiánytalanul és értelemszerűen kitölteni. Amennyiben rendelkeznek ilyen elérhetőséggel, kérjük, hogy a későbbi gyors ügyintézés érdekében telefonszámukat, e-mail címüket és faxszámukat is szíveskedjenek megadni.
2. A **2. pontban** az évfolyamot kérjük az iskola tájékoztatása alapján megadni. Különösen fontos a szakiskolai tanulóknál a 9., 10. és 11. évfolyam megjelölése. A szakiskolai képzésben a kilencedik évfolyamon a szakmai gyakorlati képzést – az összefüggő szakmai gyakorlat kivételével – a szakképző iskolában vagy a gyakorlati képzés folytatására jogosult szervezet kizárólag gyakorlati képzési célt szolgáló tanműhelyében kell megszervezni (Szt. 26. § (1)). Ugyanez vonatkozik a tizedik-tizenegyedik évfolyamon szakiskolai képzésben tanulóra a szintvizsga teljesítéséig (Szt. 28. § (3)).
3. Az **3. pontban** pontozással megjelölt **összes** adatot kérjük megadni.
4. Az **5. ponttal** kapcsolatban: A gyakorlati képzés kezdetének megadásánál figyelembe kell venni többek között az Szt. 26.§ (3) és 47. § (4) bekezdéseiben leírtakat.
5. A **9. ponttal** kapcsolatban: a tanuló pénzbeli juttatására vonatkozóan minimális szintek kerültek meghatározásra, melyek függenek a szakképesítésre a szakmai és vizsgakövetelményben meghatározott elméleti és gyakorlati képzési idő arányától:

„63.§ (2) Tanulószerződés alapján kifizetett tanulói pénzbeli juttatás havi mértékének legkisebb összege annak a szakképzési évfolyamnak az első félévében, amelyben a tanuló tanulószerződés alapján vesz részt szakképzésben, ha – a szakképesítésre a szakmai és vizsgakövetelményben meghatározott elméleti és gyakorlati képzési idő arányát figyelembe véve – a gyakorlati képzési idő eléri

a) a nyolcvan százalékot, a hónap első napján érvényes kötelező legkisebb havi munkabér (a továbbiakban: minimálbér) tizenöt százalékának 1,3-szerese,

b) a hetven százalékot, a minimálbér tizenöt százalékának 1,2-szerese,

c) a hatvan százalékot, a minimálbér tizenöt százalékának 1,1-szerese,

d) az ötven százalékot, a minimálbér tizenöt százaléka,

e) a negyven százalékot, a minimálbér tizenöt százalékának 0,9-szerese,

f) a harminc százalékot, a minimálbér tizenöt százalékának 0,8-szerese,

g) a húsz százalékot, a minimálbér tizenöt százalékának 0,7-szerese.”

1. A **11.** **ponttal** kapcsolatban: Az Szt. 48. § (1) g) pontja alapján a Tanulószerződésben kötelezően fel kell tüntetni: a „ […]tanulói juttatás emelésének, csökkentésének a gyakorlati képzést szervező szervezetnél képzésben részt vevő valamennyi tanulóra érvényes egységes feltételeit és szempontrendszerét”. A táblázatban megadhatják az évfolyamonkénti emelés összegét, ezen felül szövegszerűen is rögzíthetik az emelés szempontrendszerét.
2. A **12. pontban**, a tanulói pénzbeli juttatásból történő terhek levonására vonatkozó tájékoztatás módjának megadásánál kérjük, X-szel jelölje a megfelelő választ. Amennyiben az egyebet választja, kérjük, adja meg a konkrét módot. Amennyiben változnak a megadott feltételek, a szerződést módosítani kell.
3. A **13. pont** egyértelművé teszi, hogy a pénzbeli juttatás kifizetése **csak banki átutalással** **vagy a fizetési számlára történő befizetéssel** lehetséges. Erről az Szt. 63. § (7) bekezdése rendelkezik:

„A tanulószerződéses tanuló pénzbeli juttatását a tanuló részére csak banki átutalással vagy a fizetési számlára történő befizetéssel lehet teljesíteni. Amennyiben a tanuló nem rendelkezik saját fizetési számlával, a banki átutalás, befizetés teljesíthető a tanulói pénzbeli juttatásnak a tanuló szülőjének, gyámjának a bankszámlájára történő átutalással, befizetéssel is.”

Az Szt. 63. § (6) bekezdésének értelmében a tanulószerződésben rögzíteni kell a tanulói pénzbeli juttatás kifizetésének legkésőbbi időpontját.

1. Az Szt. 48. § (1) f) pontja értelmében a tanulószerződésben fel kell tüntetni a tanulónak vagy törvényes képviselőjének azt a fizetési számlaszámát, amelyre a pénzbeli juttatás átutalásra vagy befizetésre kerül. Ezt a **14. pontban** teheti meg.
2. **A 16. ponttal** kapcsolatban: a törvény kimondja, hogy a kötelező egyéb juttatásokon felül „A tanuló részére a gyakorlati képzést szervező szervezetnél a tanuló által választott szakképesítéssel betöltött munkakörben foglalkoztatottak részére biztosított juttatások is adhatók.” (Szt. 68. § (1))
Illetve: „A gyakorlati képzést szervező szervezet a tanulót a gyakorlati képzés során elért eredménye, teljesítménye alapján jutalomban, prémiumban, egyéb más juttatásban vagy szociális támogatásban részesítheti.” (Szt.68. §(2)) Ebben a pontban ezeket a nem kötelező juttatásokat, illetve ezek nyújtásának feltételeit (az Szt. 48. § (1) h) pontjának megfelelően) kérjük feltüntetni.
3. Kérjük, hogy az utolsó oldalon adják meg a szerződés megkötésének dátumát, írják alá a Felek, a Szervezet bélyegezze le, és 5 munkanapon belül küldjék meg az összes eredeti példányt a területileg illetékes kamarának ellenjegyzés céljából. A kamara a beérkezett szerződéseket iktatja, ellenőrzi, hogy megfelelnek-e a jogszabályi előírásoknak. Amennyiben igen, ellenjegyzi azokat az utolsó oldalon, s azonosítóját beírja a „Kamara tölti ki!” részbe, majd egy eredeti példányt nyilvántartásában elhelyez. Az aláírt és ellenjegyzett tanulószerződés egy-egy példányát a kamara megküldi a gazdálkodó szervezetnek, a tanulónak, valamint az ellenjegyzéstől számított 5 munkanapon belül a szakképző iskolának.

**Fontos:**

Módosítás

1. Az egyes szakképzési és felnőttképzési tárgyú törvények módosításáról szóló 2012. évi CCXV. törvény 52. §-a értelmében:

**52. §** Az e törvényben a tanulószerződés és az együttműködési megállapodás tartalmára vonatkozóan meghatározott új tartalmi elemeket első alkalommal e törvény hatálybalépését követően megkötött vagy módosított tanulószerződés és az együttműködési megállapodás esetén kell alkalmazni.

Ebből következően, a törvény hatályba lépését megelőzően megkötött szerződések esetén, ha bármilyen adatot módosítani kívánnak a felek, a törvényi előírások által érintett összes megváltozott adatot is módosítani kell. Kérjük, szíveskedjenek az illetékes területi kereskedelmi és iparkamarával felvenni a kapcsolatot az alkalmazandó sablon és a módosítás jogszerű elvégzése érdekében.